**ΟΡΘΗ ΕΠΑΝΑΛΗΨΗ**

Πληροφορίες: Δήμητρα Κουμπούνη

Εξαιρετικά επείγον

**Αθήνα:** 09.09.2025

**Αρ. Πρωτ.:** 1089

ΠΡΟΣ: κα Ελισσάβετ Τριανταφύλλου, Γραμματέα Α/βθμιας Υγειονομικής Επιτροπής Περιφερειακής Ενότητας Ηρακλείου

**ΚΟΙΝ: «Πίνακας Αποδεκτών»**

ΘΕΜΑ: «Σχετικά με τον διορισμό ατόμου με αναπηρία της προκήρυξης 6Κ/2024**»**

***Αξιότιμη κυρία Τριανταφύλλου,***

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) αποτελεί την τριτοβάθμια Οργάνωση των ατόμων με αναπηρία, χρόνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας.

Κύρια αποστολή της είναι η καταπολέμηση των διακρίσεων σε βάρος των ατόμων με αναπηρία, χρόνιες παθήσεις και των οικογενειών τους και η προώθηση, προστασία και απόλαυση των ανθρωπίνων και συνταγματικά κατοχυρωμένων δικαιωμάτων τους. Ιδίως όσον αφορά στα ανθρώπινα δικαιώματα των ατόμων με αναπηρία, αυτά κατοχυρώνονται με τη Σύμβαση του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, που η χώρα μας μαζί με το Προαιρετικό της Πρωτόκολλο επικύρωσε με τον Ν. 4074/2012.

Στο πλαίσιο των δράσεων της, η Εθνική Συνομοσπονδία Ατόμων με Αναπηρία (Ε.Σ.Α.μεΑ.) λειτουργεί την Υπηρεσία ***«Διεκδικούμε Μαζί»*** παρέχοντας καθημερινά πληροφορίες, υποστήριξη και ενδυνάμωση, συμπεριλαμβανομένου του σχεδιασμού εξατομικευμένης παρέμβασης από κοινού με τον κάθε ενδιαφερόμενο.

Πρόσφατα, γίναμε αποδέκτες διαμαρτυρίας της κυρίας Ε.Π., η οποία είναι άτομο με πιστοποιημένη αναπηρία και φέρει ποσοστό αναπηρίας 81%. Η ίδια συμμετείχε στην προκήρυξη 6Κ/2024 (Φ.Ε.Κ. 44/08.10.2024/τ. ΑΣΕΠ, Φ.Ε.Κ. 49/18.10.2024/τ. ΑΣΕΠ) η οποία αφορούσε στην πλήρωση με σειρά προτεραιότητας, εκατόν πέντε (105) θέσεων μόνιμου προσωπικού και προσωπικού με σχέση εργασίας Ιδιωτικού Δικαίου Αορίστου Χρόνου, Υποχρεωτικής Εκπαίδευσης, σε φορείς του Δημοσίου αποκλειστικά από άτομα με ποσοστό αναπηρίας τουλάχιστον πενήντα τοις εκατό (50%).

Στις 07.05.2025 και με την ανακοίνωση των οριστικών αποτελεσμάτων από τον ΑΣΕΠ, η κυρία Ε.Π. κατατασσόταν στους πίνακες διοριστέων. Στη συνέχεια και όπως προβλέπεται από την προκήρυξη, εξετάστηκε από την Α/βθμια Υγειονομική Επιτροπή Περιφερειακής Ενότητας Ηρακλείου, η οποία πιστοποιεί τη φυσική καταλληλότητα και την υγεία του ατόμου, με βάση παραπεμπτικό έγγραφο, στο οποίο περιγράφονται από την Υπηρεσία τα καθήκοντα της θέσης που πρόκειται να αναλάβει ο υπάλληλος. Στις 27.08.2025 κοινοποιήθηκε στην κυρία Ε.Π. έγγραφο από το Τμήμα Προσωπικού της Γενικής Διεύθυνσης της Περιφέρειας Κρήτης (το οποίο και επισυνάπτεται στο παρόν) αναφέροντας ότι η Υπηρεσία δε δύναται να προχωρήσει στην πρόσληψη καθώς η Α/βθμια Υγειονομική Επιτροπή Περιφερειακής Ενότητας Ηρακλείου έκρινε ότι η εν λόγω κυρία δε διαθέτει τη φυσική καταλληλότητα για την άσκηση των καθηκόντων της θέσης στην οποία είχε προσληφθεί.

Η κυρία Ε.Π. λόγω του ότι αισθάνθηκε αδικημένη από το αποτέλεσμα καθώς πληροί τις προδιαγραφές βάσει των αποδεκτών τίτλων και των απαραίτητων πρόσθετων προσόντων που απαιτεί η προκήρυξη, υπέβαλλε αίτηση θεραπείας προς την Περιφέρεια Κρήτης και αναμένεται να υποβάλλει για τον ίδιο λόγο και στην Α/βθμια Υγειονομική Επιτροπή Περιφερειακής Ενότητας Ηρακλείου.

**Κυρία Τριανταφύλλου,**

Στη βάση **των** **επιταγών του *Συντάγματος*** αλλά και **της *Διεθνούς Σύμβασης του Οργανισμού των Ηνωμένων Εθνών για τα Δικαιώματα των Ατόμων με Αναπηρίες*,** τα άτομα με αναπηρία πρέπει να απολαμβάνουν πλήρως και ισότιμα όλα τα δικαιώματα και τις θεμελιώδεις ελευθερίες τους και να τυγχάνουν το σεβασμό της εγγενούς αξιοπρέπειάς τους. Η προστασία της σωματικής, ψυχικής και κοινωνικής υγείας αποτελεί αναφαίρετο δικαίωμα των ατόμων με αναπηρία και πρέπει να απολαμβάνεται σε ίση βάση με τους άλλους.

 Επιπλέον, σύμφωνα με :

* το **Σύνταγμα της Ελλάδας** και συγκεκριμένα το **Άρθρο 21** «Προστασία οικογένειας, γάμου, μητρότητας και παιδικής ηλικίας, δικαιώματα ατόμων με αναπηρίες», η **παρ.6**. αναφέρει το εξής: «*Τα άτομα με αναπηρίες έχουν δικαίωμα να απολαμβάνουν μέτρων που εξασφαλίζουν την αυτονομία, την επαγγελματική ένταξη και τη συμμετοχή τους στην κοινωνική, οικονομική και πολιτική ζωή της Χώρας.* & το **Άρθρο 22** «Προστασία της εργασίας», η **παρ.1.** αναφέρει το εξής: «*H εργασία αποτελεί δικαίωμα και προστατεύεται από το Κράτος, που μεριμνά για τη δημιουργία συνθηκών απασχόλησης όλων των πολιτών και για την ηθική και υλική εξύψωση του εργαζόμενου αγροτικού και αστικού πληθυσμού. Όλοι οι εργαζόμενοι, ανεξάρτητα από φύλο ή άλλη διάκριση, έχουν δικαίωμα ίσης αμοιβής για παρεχόμενη εργασία ίσης αξίας»*,
* τη Διεθνή Σύμβαση του Οργανισμού των Ηνωμένων Εθνών για τα Δικαιώματα των Ατόμων με Αναπηρία, που η χώρα μας, μαζί με το Προαιρετικό της Πρωτόκολλο, επικύρωσε με τον Ν. 4074/2012 και πιο συγκεκριμένα το **Άρθρο 2** «Ορισμοί», αναφέρει μεταξύ άλλων ότι: «’εύλογη προσαρμογή’ σημαίνει τις απαραίτητες και κατάλληλες τροποποιήσεις και ρυθμίσεις, οι οποίες δεν επιβάλλουν ένα δυσανάλογο ή αδικαιολόγητο βάρος, όπου απαιτείται σε μια συγκεκριμένη περίπτωση, προκειμένου να διασφαλιστούν, για τα άτομα με αναπηρίες, η απόλαυση ή η άσκηση, σε ίση βάση με τους άλλους, όλων των ανθρωπίνων δικαιωμάτων και θεμελιωδών ελευθεριών» καθώς και τα **Άρθρο 5** «Ισότητα και Μη-Διάκριση», **Άρθρο 6** «Γυναίκες με Αναπηρία», **Άρθρο 27** «Εργασία και Απασχόληση» όπου στην παρ θ. αναφέρει ότι: «*Να διασφαλίζουν ότι παρέχεται εύλογη προσαρμογή στα άτομα με αναπηρίες στον εργασιακό χώρο»,*
* τον **νόμο 3528 2007** «Κύρωση του Κώδικα Κατάστασης Δημοσίων Πολιτικών Διοικητικών Υπαλλήλων και Υπαλλήλων Ν.Π.Δ.Δ.» όπου το **Άρθρο 7** «Υγεία» αναφέρει μεταξύ άλλων ότι: «*Υπάλληλοι διορίζονται όσοι έχουν την υγεία που τους επιτρέπει την εκτέλεση των καθηκόντων της αντίστοιχης θέσης. Η έλλειψη φυσικών σωματικών δεξιοτήτων δεν εμποδίζει το διορισμό, εφόσον ο υπάλληλος, με την κατάλληλη και δικαιολογημένη τεχνική υποστήριξη, μπορεί να ασκήσει τα καθήκοντα της αντίστοιχης θέσης. Ειδικές διατάξεις για το διορισμό ατόμων με αναπηρία δεν θίγονται.», καθώς επίσης και* το **Άρθρο 30** «Καθήκοντα υπαλλήλου», η **παρ 2** αναφέρει ότι: «*Σε περιπτώσεις επιτακτικής υπηρεσιακής ανάγκης που δεν μπορεί να καλυφθεί με άλλον τρόπο, επιτρέπεται να ανατίθενται στον υπάλληλο καθήκοντα άλλου κλάδου ή ειδικότητας. Σε όμοιες περιπτώσεις επιτρέπεται να ανατίθενται στον υπάλληλο εργασίες συναφείς με την ειδικότητα ή τα καθήκοντα του ή για τις οποίες έχει την απαιτούμενη εμπειρία ή ειδίκευση».*
* το **άρθρο 48** του **ν. 4674/2020** όπου η παρ.4. αναφέρει ότι: *«3. Ειδικά για τα άτομα με αναπηρία που διορίζονται με γενικές ή ειδικές διατάξεις, η υγεία και η φυσική καταλληλότητα πιστοποιούνται από τις αρμόδιες υγειονομικές επιτροπές, με βάση παραπεμπτικό έγγραφο, στο οποίο περιγράφονται από την Υπηρεσία τα καθήκοντα της θέσης που πρόκειται να αναλάβει ο υπάλληλος.».*
* τον νόμο 4443/2016 και πιο συγκεκριμένα το **Άρθρο 2 Έννοια των διακρίσεων** (άρθρα 2 της Οδηγίας 2000/43/ΕΚ και 2 της Οδηγίας 2000/78/ΕΚ),

λαμβάνοντας υπόψιν την κείμενη νομοθεσία και τη δικαιωματική προσέγγιση της αναπηρίας, σύμφωνα με την οποία τα άτομα με αναπηρία είναι υποκείμενα, άξια σεβασμού και ίσης μεταχείρισης όπως τα άτομα χωρίς αναπηρία, ζητάμε στο πλαίσιο των αρμοδιοτήτων σας να μεριμνήσετε για την επανεξέταση της απόφασης της Υγειονομικής Επιτροπής περί της φυσικής καταλληλότητας της κυρίας Ε.Π. η οποία δεν της επιτρέπει να προχωρήσει στο διορισμό της ενώ κατέχει όλα τα προσόντα που περιλαμβάνονται στην εν λόγω προκήρυξη.

Εν αναμονή της ανταπόκρισής σας, σας ευχαριστούμε θερμά εκ των προτέρων.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Επισυναπτόμενα: 5φ**

**Πίνακας Αποδεκτών:**

* Γραφείο Πρωθυπουργού
* Γραφείο Υπουργού Εσωτερικών
* Γραφείο Υφυπουργού Εσωτερικών, κα Π. Χαραλαμπογιάννη
* Γραφείο Προέδρου ΑΣΕΠ, κ. Α. Παπαϊωάννου
* Γραφείο Περιφερειάρχη Κρήτης
* Διεύθυνση Διοίκησης και Ανθρωπίνου Δυναμικού, Τμήμα Προσωπικού, Περιφέρεια Κρήτης
* Περιφερειακό Τμήμα Κρήτης του Συνδέσμου Κοινωνικών Λειτουργών Ελλάδος
* Πρόεδρο Περιφερειακής Ομοσπονδίας Ατόμων με Αναπηρία Κρήτη, κ. Παύλο Σημαντηράκη
* Άμεσα Ενδιαφερόμενη κα Ε.Π.

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |